kardosdrur/scandi-wiki huggingface dataset:
Alumniportal Deutschland

Alumniportal Deutschland er et ikke-kommercielt netværk til brug for private og professionelle Tyskland-alumner

Tyskland-alumner er alle, som i forbindelse med deres uddannelse, arbejde eller forskningsprojekter har opholdt sig i Tyskland, og personer, der har en (efter)uddannelse fra en tysk organisation i udlandet.
Alumniportal Deutschland hjælper Tyskland-alumner med at holde kontakt til Tyskland og netværke med andre alumner og virksomheder.
Alumniportal Deutschland finansieres af ministeriet Bundesministerium für wirtschaftliche Zusammenarbeit und Entwicklung (BMZ) og er et kooperationsprojekt mellem fem forskellige organisationer. Portalen er gratis for alle brugere.

Historie 
Tilbud til alumner findes som regel kun ved de pågældende institutioner. Dog har ca. 80 procent af alle udenlandske dimittender, dvs. ca. 14.000 personer per år, været af sted på egen regning, uden finansiering fra en organisation eller lignende (free movers). At komme i kontakt med disse alumner har været meget besværligt og har ført til, at Alumniportal Deutschland blev startet i 2008. Al kontakt til alle Tyskland-alumner kan ske gennem dette netværk. Portalen er på den måde den første og eneste af sin slags.

Portalen har ca. 100.000 registrerede brugere i næsten 200 lande (maj 2014).

Struktur
Kernen af Alumniportal Deutschland er den så kaldte online-community, som kan bruges til at netværke alumner igennem og til at skabe kontakt til virksomheder, organisationer og institutioner. Brug af community’en som af hele portalen kræver, at man opretter sig som bruger, hvilket er gratis.

Det er også muligt at blogge på portalen. Ligeledes finder man en international job- og eventbørs og tilbud til at træne sine tyskkundskaber. Derudover byder den så kaldte "Magazin" på mange forskellige informationer fra politik, erhvervs- og kulturlivet samt fra videnskab og forskning.

Virksomheder og institutioner kan bruge jobbørsen til at slå ledige stillinger eller projekter op og derved finde egnet personale eller konsulenter. Alternativt kan de søge medarbejdere i den store database af Tyskland-alumner.

Partnere
Alumniportal Deutschland er et kooperationsprojekt mellem fem forskellige organisationer:

 Alexander von Humboldt-Stiftung (AvH
 Centrum für internationale Migration und Entwicklung (CIM)
 Deutsche Gesellschaft für Internationale Zusammenarbeit (GIZ)
 Deutscher Akademischer Austauschdienst (DAAD)
 Goethe-Institut (GI)

Adskillige strategiske partnere støtter kooperationsprojektet, bl.a. det tyske udenrigsministerium, det tyske uddannelses- og forskningsministerium såvel som forskellige politiske organisationer som fx Friedrich Ebert Stiftung, Konrad Adenauer Stiftung og Heinrich Böll Stiftung.

Referencer

Eksterne henvisninger 
 Alumniportal Deutschland  - tysksproget version af Alumniportal Deutschland
 Alumniportal Deutschland  - engelsksproget version af Alumniportal Deutschland

Alumniforeninger
Sociale netværkstjenester
Erhvervsliv
Riezler

Riezler er et efternavn, der henviser til blandt andre:

 Kurt Riezler (1882–1955) – tysk diplomat, politiker og filosof
 Sigmund von Riezler (1843–1927) – tysk historiker

Efternavne
Julius Rietz

August Wilhelm Julius Rietz (28. december 1812 i Berlin—12. september 1877 i Dresden) var en tysk musiker, dirigent og kommponist.

Biografi 
Rietz uddannede sig som violoncellist, men blev tidlig, ved Mendelssohns bistand, ført ind på dirigentbanen. Rietz kaldtes først til det Immermannske Teater i Düsseldorf som kapelmester efter Mendelssohn. I 1847 blev han teaterkapelmester i Leipzig og samtidig dirigent i Singakademie; 1848 Gades efterfølger som leder af Gewandhauskoncerterne og derhos lærer ved konservatoriet. Disse stillinger beklædte Rietz med hæder, indtil han 1860 kaldtes til Dresden som hofkapelmester, i hvilken virksomhed han forblev til sin død. Rietz er som komponist nøje knyttet til Mendelssohn; bekendtest er hans koncertouverture i A-Dur og en lystspilouverture. I øvrigt skrev han operaer og anden teatermusik, symfonier, koncerter, kirkemusik etc., men vandt særlig som dirigent et kendt og anset navn.

Kilder 

 

Dirigenter fra Tyskland
Operakomponister fra Tyskland
Klassiske komponister fra Tyskland
Hofkapelmestre
Tyskere i 1800-tallet
Personer fra Berlin
Modpave Alexander 5.

Alexander 5., før sit valg som pave var han kendt som Pietro Filargi af Candia, (født 1339 på Kreta, død 3. maj 1410 i Bologna, Italien), var modpave fra 26 juni 1409 til 3. maj 1410. Han var valgt af Koncilet i Pisa.

Han blev munk i Franciskanerordenen i 1357.

Modpaver
Personer fra Kreta
Disco Tango

"Disco Tango" er en dansk sang sunget af Tommy Seebach ved Dansk Melodi Grand Prix 1979, hvor den også blev vindersang.

Den er skrevet af Keld Heick, og blev også sunget ved Eurovision Song Contest 1979. Da Heick skrev teksten var han inspireret af Shu-bi-dua og deres måde at skrive sangtekster på.

Historie 
Disco Tango var den tredje sungne sang efter den italienske Raggio di luna og den irske Cathal Dunne. Ved stemmeindsamlingen under ESC havde den fået 76 point, hvilket placerede den på en 6. plads ud af 19.

Sangen beskriver en pige som danser til diskomusik om natten, men om dagen lytter til Beethoven og dresserer. Der refereres også til John Travolta. Baggrundssangere er Debbie Cameron, Michael Elo og Ianne Elo. Alle disse tre samt Seebach var med i ESC igen med Krøller eller ej.

"Disco Tango blev efterfulgt i Eurovision Song Contest 1980 af Bamses Venners "Tænker altid på dig".

Sangen er af nogen beskyldt for at være et plagiat af Rolling Stones' Paint It Black.

Referencer

Eksterne henvisninger 
 Sangtekst 

Sange fra Eurovision Song Contest 1979
Sange fra Dansk Melodi Grand Prix
Eurovision Song Contest-sange fra Danmark
Dansk Melodi Grand Prix 1979
Steen de Steensen

Steen de Steensen (12. oktober 1725 – 12. september 1800 på Liselund i Sjørslev) var en dansk godsejer.

Han var søn af senere ejer af Aunsbjerg, kommerceråd Steen Jørgensen og dennes anden hustru Marie Cathrine Balsløw. Faderen boede 1724 i provstigården i Assens og var fra tid til anden dels fuldmægtig, dels forpagter på fynske herregårde. I 1728, da han blandt andet bortskødede Kærum Kirke, var han ejer af Frederiksgave i Sønderby Sogn. Sønnen ses ikke døbt i Assens, og Sønderby Kirkebog mangler. 1745 blev Steen Steensen exam.jur. og blev eksamineret af birkedommer, dr.jur. Christian Ditlev Hedegaard i Odense. Han fik 1752 skøde på Aunsbjerg, som faderen havde købt 1732, blev 1754 kancelliråd og 17. oktober 1760 optaget i adelstanden under navnet de Steensen. 1768 blev han justitsråd og 1774 etatsråd. 1793 afhændede han Aunsbjerg.

9. april 1756 ægtede han første gang i Skanderup, Hjelmslev Herred, Cathrine Elisabeth Moldrup (døbt 26. marts 1734 sammesteds, begravet 26. maj 1757 i Sjørslev), datter af regimentsskriver i Skanderborg Rytterdistrikt, senere kammerråd Niels Olsen Moldrup og Charlotte Amalie Harlef. Anden gang ægtede Steensen den 19. januar 1759 på Hald Mette Elisabeth Skinkel (26. september 1710 (anført i Sjørslev Kirkebog ved hendes død) - 3. januar 1801 i Sjørslev), datter af sekondmajor, amtmand, etatsråd Claus Christian Skinkel og Valborg Sophie Güntelberg.

Han er begravet ved Sjørslev Kirke. Han var grandonkel til Steen Steensen Blicher, som er opkaldt efter ham.

Kilder 
 A. Falk-Jensen og H. Hjorth-Nielsen: Candidati og Examinati juris 1736-1936, Candidati politices 1852-1936, Candidati actuarii 1922-1936, bind I-V, København: G.E.C. Gad 1954-1959.

Steen
Jurister fra Danmark
Godsejere fra Danmark
Etatsråder fra Danmark
Danskere i 1700-tallet
Modpave Felix 5.

Felix 5., egentligt grev Amadeus 8. af Savoyen (”Amadeus den fredelige”, ), (født 4. december 1383 i Chambéry, Frankrig, død 7. januar 1451 i Genève), var modpave fra 5. november 1439 til 7. april 1449.

Amadeus støttede kejser Sigismund af det tysk-romerske rige og Ungarns kirkepolitik.

Fyrste af Savoyen, Piemonte og Genève 
Amadeus blev greve af Savoyen i 1391. På grund af hans unge alder var hans mor regentinde i de første år af hans regeringsperiode. I 1416 udnævnte kejser Sigismund han til hertug af Savoyen.

I 1401 købte Amadeus købte grevskabet Genève. (Grevskabet bestod af oplandet, mens selve byen blev styret af biskoppen). Købet blev dog først anerkendt i 1424. I 1418 arvede Amadeus fyrstendømmet Piemonte.

Eneboer 
På grund af religiøst sværmeri valgte Amadeus at leve i askese (som eremit) fra 1434. Han indsatte sin søn Ludvig 1. som regent, men Amadeus gav først formelt afkald på sine fyrstelige titler i 1440.

Modpave 

I 1439 besluttede Koncilet i Basel at afsætte Pave Eugenius 4.. I stedet valgte koncilet Amadeus som modpave.
Han accepterede valget og tiltrådte som pave Felix 5.

Det lykkedes ham ikke at blive almindeligt anerkendt. I 1449 nedlagde han værdigheden som pave for igen at blive eremit.

Modpaver
Huset Savoyen
Benjamin Svedborg

Benjamin Helm Svedborg (født 8. april 1986) er en dansk fodbolddommer, der siden 2014/15-sæsonen har dømt i den danske Superliga. Inden han rykkede op som Superliga-dommer dømte han i de lavere divisioner. I 2009 blev han indrangeret i 2. division og i 2010 indrangeret i 1. division. Han rykkede i Superligaen samtidig med kollegaen Jørgen Daugbjerg..
I 2016 blev han igen dommer i 1. division.

Referencer

Eksterne henvisninger 
 

Fodbolddommere fra Danmark
Jørgen Daugbjerg

Jørgen Daugbjerg Burchardt (tidl. Nielsen) (født 30. november 1982) er en dansk fodbolddommer fra Bramming, og nu bosiddende i Varde, der siden 2014/15-sæsonen har dømt i den danske Superliga. Inden han rykkede op som Superliga-dommer dømte han i de lavere rækker. Han tog dommerkort i 1997 og arbejdede sig derfra op gennem rækkerne. I 2008 blev han indrangeret i 2. division og i 2009 indrangeret i 1. division. Han rykkede i Superligaen samtidig med kollegaen Benjamin Svedborg..

Hans far er Henning “pind” Nielsen som er tidligere angriber for EfB og guldvinder i sæsonen 1979.

Referencer

Eksterne henvisninger 
 

Fodbolddommere fra Danmark
Personer fra Varde
Muchitsch

Asger Muchitsch (født 31. maj 1907 i Aarhus, død 11. august 1982 i Brabrand) var en dansk bladtegner, illustrator og billedkunstner. Har bl.a. udført illustrationer til bogen Hvidsten Gruppen af Axel Holm, udgivet i 1945 på Gravers Andersens Forlag.

Kilde 
 "Asger Muchitsch" hos Weilbach, Kulturarv.dk

Personer fra Aarhus
Illustratorer fra Danmark
Tegnere fra Danmark
Billedkunstnere fra Danmark
Danskere i 1900-tallet
Ole Henrik Stampe

Ole Henrik Stampe (døbt 9. december 1791 i Stadager Kirke, død 28. november 1831 på Nebøllegård i Nørre Kirkeby Sogn) var en dansk jurist og proprietær, bror til Henrik Stampe og Tyge Rothe Stampe.

Han var søn af ejer af Skørringe, kammerherre Carl Adolph Stampe og Caroline Rothe, blev 1809 exam.jur. og var ejer af Nebøllegaard (Nybøllegård), Nørre Kirkeby Sogn. Han blev overkrigskommissær med tilladelse til at bære chargens uniform og Armeens felttegn og var da kystbefalingsmand. 1827 blev han medlem af Tiendekommissionen for Falster.

Stampe blev gift (ukendt dato) med Christiane Vilhelmine Blicherolsen (26. oktober 1795 i Tanger, Marokko (egen erklæring - døbt af sin farbroder, daværende konsul i Tunis Gottsche Hans Olsen) - 28. juli 1853 i København), datter af konsul i Marokko, senere ministerresident og generalkonsul Peder Blicher Olsen og Cathrine Brodersen. I sit andet ægteskab giftede hun sig 19. oktober 1836 i Garnisons Kirke med kaptajn, senere oberst Georg Christian Coldevin (døbt 21. november 1790 i Højby, Ods Herred - 25. juli 1853 i København).

Kilder 
 A. Falk-Jensen og H. Hjorth-Nielsen: Candidati og Examinati juris 1736-1936, Candidati politices 1852-1936, Candidati actuarii 1922-1936, bind I-V, København: G.E.C. Gad 1954-1959.

Proprietærer fra Danmark
Krigskommissærer fra Danmark
Ole Henrik
Danskere i 1800-tallet
Personer fra Falster
Jurister fra Danmark
VM i orientering 1966

VM i orientering 1966 var den første udgave af verdensmesterskabet i orientering, der blev afviklet 1.-2. oktober 1966 i Fiskars i Finland.

Resultater

Herrer

Individuelt 
 Åge Hadler, Norge 1:36:05
 Aimo Tepsell, Finland 1.38.47
 Anders Morelius, Sverige 1.40.05

Stafet 
 Sverige (Bertil Norman, Karl Johansson, Anders Morelius, Göran Öhlund) 3.51.42
 Finland (Erkki Kohvakka, Rolf Koskinen, Juhani Salmenkylä, Aimo Tepsell) 3.59.34
 Norge (Dagfinn Olsen, Ola Skarholt, Åge Hadler, Stig Berge) 4.26.35

Damer

Individuelt 
 Ulla Lindkvist, Sverige 52.45
 Katharina Perch-Nielsen, Schweiz 1.00.30
 Raila Hovi, Finland 1.00.51

Stafet 
 Sverige (Kerstin Granstedt, Eivor Steen-Olsson, Gunborg Åhling) 2.42.58
 Finland (Anja Meldo, Pirjo Ruotsalainen, Raila Hovi) 2.43.19
 Norge (Astrid Hansen, Ragnhild Kristensen, Ingrid Thoresen) 2.54.29

Kilder 
 Resultat Internationalt Orienterings-Forbund
 Norges Orienteringsforbund – World Orienteering Championship, senior statistics 1966-2006 

1966
Sport i 1966
Sport i Finland
Holger Stampe

Holger lensbaron Stampe (27. august 1754 – 12. september 1827 på Nysø) var en dansk søofficer og godsejer, far til Henrik Stampe.

Han var søn af sognepræst Frants Thestrup Stampe (1715-1762) og Dorothea Marie Olivarius (1723-1798), blev volontør kadet i Søetaten 1767, kadet 1770 sekondløjtnant 1776, kammerjunker 1780, 1781 karakteriseret og 1784 virkelig premierløjtnant, 1789 karakteriseret og 1793 virkelig kaptajnløjtnant og afgik 1802 som karakteriseret kommandørkaptajn, fordi han havde arvet en stor formue fra sin onkel, gehejmeråd Henrik Stampe. Samme år oprettede han et legat til fordel for Søkadetkorpset på 2.000 rigsdaler.

Stampe købte i 1800 Jungshoved og Nysø og blev 1803 kammerherre. Han oprettede 11. februar 1809 Baroniet Stampenborg med hovedsædet Nysø og optoges derefter 1. september 1810 i den danske friherrestand. Han var tiendekommissær i Vordingborg Distrikt og blev 28. oktober 1817 Ridder af Dannebrog.

Holger Stampe blev gift 22. maj 1793 i Holmens Kirke med Kirsten Kaas (med Muren) (3. januar 1766 i Ormslev Sogn - 19. marts 1842), datter af admiral Frederik Christian Kaas.

Kilder 
Danmarks Adels Aarbog 1920.
Ferdinand von Krogh: "Stampe", Dansk Adelskalender, København 1878. 
 T.A. Topsøe-Jensen og Emil Marquard, Officerer i den dansk-norske Søetat 1660-1814 og den danske Søetat 1814-1932, bind 2, København: H. Hagerups Forlag 1935, s. 542-543.

Holger
Godsejere fra Danmark
Lensbaroner fra Danmark
Kammerherrer fra Danmark
Riddere af Dannebrog
Danskere i 1700-tallet
Danskere i 1800-tallet
Søofficerer fra Danmark
Legatstiftere fra Danmark
Filantroper fra Danmark
Åge Hadler

Åge Hadler (født 14. august 1944 i Bergen) er en norsk orienteringsløber, der blev den første verdensmester i den individuelle klasse ved en VM i orientering, som blev afholdt i 1966. I 1970 tog Hadler guld i stafet og igen i individuelt i 1972. Herudover har Hadler taget tre bronzemedaljer.

Referencer 

Orienteringsløbere fra Norge
Verdensmestre i orientering
Personer fra Bergen
VM i orientering 1968

VM i orientering 1968 var anden udgave af verdensmesterskabet i orientering, der blev afviklet 28.-29. september 1968 i Linköping i Sverige.

Resultater

Herrer

Individuelt
Karl Johansson, Sverige 1.48.19
Sture Björk, Sverige 1.49.38
Åge Hadler, Norge 1.50.13

Stafet
Sverige (Sture Björk, Karl Johansson, Sten-Olof Carlström, Göran Öhlund) 4.25.19
Finland (Rolf Koskinen, Veijo Tahvanainen, Juhani Salmenkylä, Markku Salminen) 4.25.28
Norge (Per Fosser, Ola Skarholt, Stig Berge, Åge Hadler) 4.42.31

Damer

Individuelt
Ulla Lindkvist, Sverige 1.04.55
Ingrid Hadler, Norge 1.10.35
Kerstin Granstedt, Sverige 1.11.27

Stafet
Norge (Astrid Rødmyr, Astrid Hansen, Ingrid Hadler) 3.17.53
Sverige (Gun-Britt Nyberg, Kerstin Granstedt, Ulla Lindkvist) 3.18.07
Finland (Pirjo Seppä, Tuula Hovi, Raila Kerkelä) 3.42.15

Kilder 
 Resultat Internationalt Orienterings-Forbund
 Norges Orienteringsforbund – World Orienteering Championship, senior statistics 1966-2006 

1968
Sport i 1968
Sport i Sverige
Aimo Tepsell

Aimo Tepsell (født 8. maj 1932 i Sodankylä) er en finsk orienteringsløber, der tog VM-sølv i individuelt og stafet ved de første verdensmesterskaber i orientering i 1966, samt individuelt bronze ved EM i 1964.

Referencer 

Orienteringsløbere fra Finland
Personer fra Sodankylä
Anders Morelius

Anders Morelius (født 20. marts 1940) er en svensk orienteringsløber, der tog guld i stafet og bronze i individuelt ved de første verdensmesterskaber i orientering i 1966.

Referencer 

Orienteringsløbere fra Sverige
Verdensmestre i orientering
Bertil Norman

Bertil Norman (født 29. juni 1929) er en tidligere svensk orienteringsløber.

Norman havde sin storhedstid i 1950 og 1960'erne. Da det første verdensmesterskab i orientering blev gennemført i 1966 i Finland, var han en del af guldvindende stafethold. Ved EM i 1962 i Norge tog han sin eneste individuelle medalje, som blev af sølv.

Anerkendelser 
 1960 − Årets orienteringsløber i Sverige
 1961 − Årets orienteringsløber i Sverige
 1962 − Årets orienteringsløber i Sverige
 1964 − Årets orienteringsløber i Sverige

Referencer

Eksterne henvisninger 

Orienteringsløbere fra Sverige
Verdensmestre i orientering
Musselshell River

Musselshell River er en 550 km lang biflod til Missouri River, og løber i det centrale Montana i USA. Den starter med forskellige tilløbsfloder midt i delstaten, og en North Fork og South Fork løber sammen i det vestlige Wheatland County . Den løber ud i Missouri i reservoiret Fort Peck Lake, som er reguleret af Fort Peck-demningen.

Se også 
 Vandløb i USA

Eksterne kilder/henvisninger 

 MontanaRiverAction.org: Musselshell Engangered River 

Vandløb i Montana
Center for Cybersikkerhed

Center for Cybersikkerhed (CFCS) er en dansk organisation der varetager nationale opgaver som it-sikkerhedsmyndighed og som netsikkerhedstjeneste (MILCERT og GovCERT). Center for Cybersikkerhed blev etableret i 2012 som en del af Forsvarets Efterretningstjeneste (FE).

"Center for Cybersikkerheds hovedopgave er at understøtte et højt informationssikkerhedsniveau i den informations- og kommunikationsteknologiske infrastruktur, som samfundsvigtige funktioner er afhængige af."

CFCS er ved loven gjort til del af FE. Dette indebærer, at CFCS er organiseret som en sektor i FE, med egen direktør, der refererer til Chefen for FE. Som følge af at CFCS har en række særlige opgaver og et særligt mandat, fastsat ved lov, løser centeret opgaver og behandler personoplysninger på et selvstændigt grundlag. Personoplysninger indsamlet af CFCS - der i meget betydeligt omfang vedrører danske personer og virksomheder - kan alene i meget særlige og begrænsede tilfælde deles med FE.

Lovgrundlag 
Loven om Center for Cybersikkerhed regulerer centret. Loven trådte i kraft den 1. juli 2014. Loven blev revideret 8. maj 2018 og 7. maj 2019. 

Den seneste revision af loven om Center for Cybersikkerhed vakte en del debat, da den tilfører centeret en række udvidede beføjelser, bl.a. vedrørende overvågning. Det medførte kritiske høringssvar fra en række organisationer,. bl.a. Advokatrådet, Dansk Erhverv og Amnesty International. Loven blev godkendt 11. marts 2019 i en aftale støttet af et bredt politisk flertal bestående af Venstre, Liberal Alliance, Det Konservative Folkeparti, Socialdemokratiet, Dansk Folkeparti og Radikale Venstre.

Organisation 
CFCS er en del af Forsvarets Efterretningstjeneste som hører under Forsvarsministeriet og centret består af seks afdelinger. De seks afdelinger er: Rådgivning & Standarder, Forsvar & Akkreditering, Cyber policy, Situationscenter, Cyberanalyse og Defensive cyberoperationer.

Ledelse 
Chef for CFCS er Thomas Lund-Sørensen.

Henvisninger 

Danmarks militær
Danske myndigheder i København
It-sikkerhed
English & Hanssen

English & Hanssen var et dansk ingeniørfirma i København.

Historie 
Thomas Alfred English (1819-1889) og Carl Julius Hanssen (1821-1916) grundlagde i 1849 ingeniørfirmaet English & Hanssen i København, der i 1852 i Odense byggede det første kommunale vand- og gasværk her i landet og senere vandværker og gasværker i en række danske og svenske byer. De fleste af disse blev overdraget til Det Danske Gaskompagni. Foruden til forskellige fabrikker, udtørringer og lignende anlæg lagde firmaet planen til det i Birmingham i 1880'erne udførte store anlæg til fordeling af kraft fra en centralstation ved hjælp af komprimeret luft, hvilket tiltrak sig megen og fortjent opmærksomhed. Virksomheden blev videreført af English' søn Thomas Regnar English (1853-?), men må være ophørt i begyndelsen af 1900-tallet.

1854 udgav selskabet Forslag til et Cloak-Anlæg for Kjøbenhavn, i 1860 Forslag til et Jernbanesystem for Danmark og Slesvig, i 1863 Vandforsyning til Huusbrug og Industrien populair fremstillet (Gyldendal), i 1867 Forslag til et Jernbanesystem for Sydsjælland og Øerne og samme år Yderligere Indlæg i den Sydsjællandske Jernbanesag og Om Anlæg af smalsporede Jernbaner i Danmark.

Værker 
 Odense Gasværk (1852-53)
 Flensborg Gasværk (1854)
 Helsingør Gasværk (1854)
 Aalborg Gasværk (1854)
 Randers Gasværk (1854-55)
 Assens Gasværk (1855)
 Aarhus Gasværk (1855)
 Svendborg Gasværk (1856)
 Nyborg Gasværk (1856)
 Vejle Gasværk (1858-59)
 Viborg Gasværk (1859)
 Frederiksberg Gasværk (1859-60, målerhus fredet)
 Horsens Gasværk (1859-60)
 Horsens Vandværk (1874-76)
 Kraftanlæg i Birmingham (1880'erne)
 Esbjerg Gasværk (1895-96)
 Esbjerg Vandværk (1896-97, vandtårn fredet)
 Grenaa Vandværk (1907, fredet)

Litteratur 
 Henrik Harnow: "English & Hanssen på Fyn", Fynske minder (2003).
 Ole Hyldtoft: Den lysende gas: Etableringen af det danske gassystem 1800-1890, Systime 1994.

Kilder 
 Thomas Alfred English' biografi i Dansk Biografisk Leksikon.

Ingeniørvirksomheder i Danmark
Tidligere virksomheder i København
Danske virksomheder etableret i 1849
Henrik Harnow

Henrik Harnow (født 13. april 1961 i Odense) er en dansk historiker med speciale inden for teknologi- og industrihistorie. Fra 1. august 2021 har han været direktør for Museum Odense.

Harnow er cand.phil. i historie fra Odense Universitet 1988 og ph.d. i historie fra Københavns Universitet 1996. Han forskede fra 1991 til 1994 som humanistisk forskningsstipendiat i dansk ingeniørhistorie, hvilket udmøntede sig i ph.d.-afhandlingen Den danske ingeniørs historie 1850–1920.

Fra 1995 til 1996 var han konsulent i Skov- og Naturstyrelsen. I 1996 blev han museumsinspektør ved Danmarks Grafiske Museum/Dansk Pressemuseum, 1999 museumsinspektør Ved Historisk Tid, Odense Bys Museer, blev 2004 leder af Industrimuseet Frederiks Værk, hvilket han var til udgangen af 2005. I 2006 blev han museumsinspektør ved Odense Bys Museer og var i 2012 kulturarvschef med ansvar for Arkæologi og Historie. I perioden 2012-2016 var han direktør for Danmarks Jernbanemuseum.

Han har været redaktør af tidsskriftet Fabrik & Bolig, var 2002–11 næstformand i Det faglige råd for nyere tid i Kulturarvsstyrelsen og har været medlem af Det Særlige Bygningssyn.

Kilder 
 Profil hos 1001 fortællinger om Danmark
 "DSB: Henrik Harnow ny chef for Jernbanemuseet", 9. august 2012.

Historikere fra Danmark
Industrihistorikere fra Danmark
Personer fra Odense
Museumsfolk fra Danmark
Faglitterære forfattere fra Danmark
Danskere i 1900-tallet
Danskere i 2000-tallet
Redaktører fra Danmark
Personer i Kraks Blå Bog